| **בנק ישראל**דוברות והסברה כלכלית |  | ‏ירושלים, י"ב בתמוז, תשפ"ד‏‏18 ביולי 2024 |
| --- | --- | --- |

הודעה לעיתונות:

**בנק ישראל העניק רישיון סולק קבוע לחברת "טרנזילה בע"מ", כחלק מהצעדים לקידום התחרות בשוק התשלומים והסליקה בישראל**

בנק ישראל פועל לקידום היעד לביסוס המערכת הפיננסית כמערכת תחרותית ומתקדמת לטובת הלקוחות, בין היתר, באמצעות כניסה של שחקנים חדשים. נגיד בנק ישראל, פרופ' אמיר ירון, והמפקח על הבנקים, מר דניאל חחיאשוילי, הודיעו לבעלי השליטה בחבר "טרנזילה בע"מ" על מתן רישיון סולק קבוע, שיאפשר לחברה לסלוק עסקאות בכרטיסי חיוב ללא מגבלות. במסגרת זו העניק הנגיד לחברת טרנזילה בע"מ, רישיון סולק קבוע, וזאת לאחר תהליך ליווי של הפיקוח על הבנקים ולאור עמידת החברה בכל אבני הדרך שנקבעו במסגרת הרישיון הזמני.

לעניין זה יצוין, כי חוק הסדרת העיסוק בשירותי תשלום ויזום תשלומים, התשפ"ג-2023, שנכנס לתוקף בתחילת חודש יוני השנה, קובע כי סולקים חדשים יפוקחו על ידי רשות ניירות ערך והיא זו שתעניק את הרישיונות. באשר לסולקים קיימים, שאינם יציבותיים (כגון חברת טרנזילה בע"מ), נקבעה תקופת מעבר לפיקוח של רשות ניירות ערך, של עד 18 חודשים מכניסת החוק לתוקף.

**נגיד בנק ישראל, פרופ' אמיר ירון:** "אנו ממשיכים לפעול במגוון צעדים לקידום המערכת הפיננסית והבנקאית בישראל ולהכנסת שחקנים חדשים לפעילויות חדשות. מתן הרישיון קבוע לחברת טרנזילה מבטא צעד נוסף להגדלת התחרות בתחום אמצעי התשלום והסליקה, לטובת העסקים הקטנים והבינוניים במשק ומשקי הבית. אני מברך את הפיקוח על הבנקים על הליווי המקצועי הצמוד בתהליך ואת הנהלת חברת טרנזילה על כך שהיא עמדה באבני הדרך לקבלת רישיון סולק קבוע ומאחל לה הצלחה בהמשך דרכה".

**המפקח על הבנקים, מר דני חחיאשוילי**: "מתן הרישיון הקבוע לחברת טרנזילה יאפשר לה לפעול אל מול כלל בתי העסק ללא מגבלות ויסייע הלכה למעשה בחיזוק התחרות בין הסולקים השונים ולטובת בתי העסק. זהו צעד אחד מיני רבים שקידמנו יחד עם שותפים נוספים, בממשלה ובקרב הרגולטורים הפיננסים האחרים בשנים האחרונות להגברת התחרות במערכת הפיננסית. אנו נסייע ככל שיידרש על מנת שהמעבר של החברה לפיקוח של הרשות לניירות ערך יהיה חלק עבור החברה ועבור לקוחותיה".

**מייסד טרנזילה, מר איציק נוסצקי:** "קבלת רישיון הסליקה הקבוע מהווה שלב נוסף וחשוב בהתפתחות החברה. הדבר מהווה הכרה ואמון ביכולות החברה, לספק שירותים פיננסים אמינים, מכווני לקוח, שנשענים על חוסן אנושי, טכנולוגי ופיננסי. אנחנו עם מבט לעתיד, מפתחים תחומי פעילות חדשים שישענו על קבלת הרישיון".

קרדיט: דוברות בנק ישראל

